**ТЕХНИКАЛЫК ТАПШЫРМА**  
**Кумтор концессиялык аймагында 2026-жылы аткарылуучу буроо жана кошумча иштердин комплекси боюнча**

1. **Жалпы маалымат**

Буйрутмачы – ЖЧК "Кумтор Голд Компани" (КГК)

Иш жүргүзүлүүчү участок – Кумтор концессиялык аймагы.

Участоктун жайгашкан жери – Ысык-Көл облусунун Жети-Өгүз району. Концессиялык аянтынын түндүк-батыш флангы (болжол менен 40%) Кумтөр тоолор аралык ойдуңуна туура келет, ал жер төртүнчүлүк доордун ири сынма чөкмө тектери менен толтурулган. Түштүк-чыгыш бөлүгү деңиз деңгээлинен 5000 метрге чейин көтөрүлгөн Ак-Шыйрак кырка тоосунун борбордук бөлүгүнө чейин созулат. Жакынкы темир жол станциясы — Балыкчыга чейин 230 км, Бишкек шаарына чейин — 410 км.  
Иштерди жүргүзүүгө негиз: Кыргыз Республикасынын Өкмөтү менен ЖЧК “Кумтөр Голд Компани” ортосундагы 2009-жылдын 6-июнундагы концессиялык келишим.

**Иштердин курамы:**

* Буроо аянтчаларына жетүү үчүн жолдорду даярдоо жана буроо аянтчаларын даярдоо боюнча жер казуу иштери;
* Скважиналарды колонкалык ыкма менен буроо;
* Буйрутмачынын буроо жабдууларын техникалык суу менен камсыздоо үчүн суу ташуучу жана ассенизатордук унаалардын кызматтарын сааттык негизде көрсөтүү.

**Иштерди аткаруу мөөнөтү:** Иштердин башталышы — 2026-жылдын январь айы, аякташы — 2026-жылдын декабрь айы же Техникалык тапшырмада көрсөтүлгөн буроо көлөмү толук аткарылганга чейин.

1. **Иштерди аткаруунун негизги параметрлери:**
   1. Жер үстүндөгү буроо иштери:  
      Скважиналарды колонкалык ыкма менен 800 метрге чейин тереңдикте буроо. Буроо бурчтары 0º–90º. Негизги буроо диаметри – HQ. Отвалдарда, муз катмарларында, мореналарда жана жарака зоналарында буроо PQ диаметри менен башталып, болжол менен 200 метр тереңдикте катуу тектерге чейин жетет. Айрым учурларда Буйрутмачы менен макулдашуу аркылуу NQ диаметри колдонулушу мүмкүн.
   2. Жер астындагы тоо казуу иштеринен буроо:
      1. Колонкалык ыкма менен 300 метрге чейин тереңдикте алдын ала эксплуатациялык чалгындоо скважиналарын буроо. Буроо бурчтары +25ºдан –90ºга чейин. Негизги буроо диаметри – NQ. Буйрутмачы менен макулдашуу аркылуу скважинанын башында HQ диаметри колдонулуп, андан кийин негизги диаметри менен улантылат.
      2. REFLEX ACT III™ прибору менен багытталган кернди алуу аркылуу скважиналарды геотехникалык буроо, тереңдиги 300 метрге чейин. Буроо бурчтары +5ºдан –90ºга чейин. Негизги буроо диаметри – HQ.
2. **Скважиналарды буроого коюлган негизги талаптар:**

Керндин чыгышы кабыл алуучу тектер боюнча 80%дан, рудалык зоналар боюнча 90%дан кем болбошу керек. Подрядчы кернди стандарттуу жана керндин диаметри менен талаптарга ылайык келген керн ящиктерине жайгаштырууга милдеттүү. Ящикте подрядчы скважинанын номерин, ящиктин номерин жана керндин жайгаштырылуу багытын жебелер менен көрсөтөт. Подрядчы кернди рейстер боюнча салууга милдеттүү, ар бир рейс бирка менен бөлүнөт, анда рейстин интервалы жана керндин чыгышы көрсөтүлөт. Подрядчы ошондой эле кернди буроо эритмесинен жана шламдан тазалоого (жуууга) милдеттүү.

Отвалдарда, мореналарда жана муз катмарларында авариялык скважиналардан тышкары керндин жоготуулары катталбайт жана толук көлөмдө төлөнөт.

Авариялык скважиналар жана геологиялык тапшырманы аткарбаган скважиналар подрядчынын эсебинен кайра бурулат.

Буйрутмачы керндин чыгышы боюнча кондициясыз интервалдарды актка киргизбөө укугуна ээ.

Авариялык скважинанын керни ящиктери менен кошо Буйрутмачыга акысыз берилет.

Скважинанын обсадкасы (PW же PQ диаметри) бош катмарларда (мореналар, төртүнчүлүк жана техногендик отвалдар) толук тереңдикте жүргүзүлүп, катуу тектерге чейин жетиши керек.

Эгерде буроо учурунда авария, буроо колоннасынын үзүлүшү же башка мажбур токтотуулар (Буйрутмачынын күнөөсү жок) болсо, Подрядчыга аларды жоюу үчүн 3 (үч) иш күнү берилет. Бул мөөнөт өткөндөн кийин Буйрутмачы буроосу бүтпөгөн скважинаны демонтаждоону жана/же кайра буроону, же болбосо буроо аянтчасын бошотууну талап кылууга укуктуу. Мындай скважина авариялык деп эсептелет.

Буроо иштери бүткөндөн кийин скважинанын устьеси жана буроо аянтчасы милдеттүү түрдө жоюлушу керек (баштапкы абалга келтирилет), бардык өндүрүштүк калдыктар Буйрутмачынын процедураларына ылайык чыгарылып, утилдештирилет жана буроо аянтчасын жоюу актысы менен тапшырыла турган болот.

1. **Буроо иштеринин алдын ала көлөмү:**

Буроо иштеринин жалпы көлөмү 16 060 пог.м. түзөт, анын ичинен: жер үстүнөн — 7 060 пог.м., скважиналардын орточо тереңдиги 450 метр; жер астындагы казылмалардан — 8 200 пог.м., скважиналардын орточо тереңдиги 150 метр; жер астындагы казылмалардан геотехникалык скважиналарды буроо — 800 пог.м., скважиналардын орточо тереңдиги 150 метр.

Буроо көлөмү так эмес жана алынган натыйжаларга жараша өзгөрүшү мүмкүн. Ошол эле учурда, көрсөтүлгөн буроо көлөмүнүн жол берилген ашыкчалыгы жалпы буроо көлөмүнө карата 10%дан ашпоосу керек жана бул Буйрутмачынын каалоосу боюнча кабыл алынат.

Төмөнкү таблицада буроо иштеринин айлар боюнча бөлүштүрүлгөн графиги көрсөтүлгөн:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | Янв.  2026 | Февр.  2026 | Март.  2026 | Апр.  2026 | Май  2026 | Июнь  2026 | Июль  2026 | Авг.  2026 | Сент.  2026 | Окт.  2026 | Нояб.  2026 | Дек.  2026 | **Жалпы** |
| Метр | 1364 | 1232 | 1364 | 1320 | 1364 | 1320 | 1364 | 1364 | 1320 | 1364 | 1320 | 1364 | **16060** |

**Буроо аянтчаларын даярдоо** — болжол менен **30 аянтча**.

**Буроо аянтчаларына жетүү үчүн подъезд жолдорун даярдоодо жана буроо аянтчаларынын ордун даярдоодо жүргүзүлүүчү жер иштери боюнча болжолдуу көлөм** – 40 000 м³.

* 1. Иштерди аткаруу үчүн Подрядчы эки буроо станогун уюштурушу керек: бири жер үстүнөн, экинчиси жер астынан. Күн тартибин аткаруу үчүн кошумча станоктор Буйрутмачы менен макулдашуу аркылуу тартылышы мүмкүн.
  2. Эгер эки же андан көп ай катары пландалган айлык графигинин 20%дан ашыгыраак көлөмү систематикалык түрдө аткарылбай келе турган болсо Буйрутмачы келишимди бир тараптуу токтотууга укуктуу.

1. **Буроо аянтчаларына жетүү үчүн подъезд жолдорун даярдоодо жана буроо аянтчаларынын ордун даярдоодо жүргүзүлүүчү жер иштери:** 
   1. Буроо жабдуулары, жүк жана жеңил унаалар өтө ала тургандай кылып бузулган жол бөлүктөрүн калыбына келтирүү.
   2. Убактылуу жолдун туурасы: топуракта — 3,5 метрден, музда — 6 метрден кем болбошу керек. Жолдун максималдуу узунунан ылдый ылдый уклону — 7º (12,3%).
   3. Буроо аянтчасынын параметрлери техникалык коопсуздук талаптарына жооп бериши керек жана нормативге ылайык 20х20 метрге жакын болушу зарыл.
   4. Буроо иштери жүрүп жаткан мезгилде буроо аянтчаларына жетүүчү жолдорду иштеп турган жана коопсуз абалда кармоо, анын ичинде кардан тазалоо.
   5. Жер казуу иштеринин жалпы көлөмү так эмес жана алынган натыйжаларга жараша өзгөрүшү мүмкүн, бирок болжолдолгон көлөмдөн **20%дан** ашпоосу керек.
2. **Иштерди аткарууда коюлган негизги талаптар:**
   1. Иштер төмөнкү документтерге ылайык коопсуздук эрежелерин сактоо менен жүргүзүлүшү керек: «Геологиялык чалгындоо иштерин жүргүзүүдө коопсуздук эрежелери» (2000-жылдын 16-майы, КРнын Өзгөчө кырдаалдар жана жарандык коргонуу министрлиги); «Ачык ыкма менен пайдалуу кендерди казып алуу процессинин коопсуздук эрежелери» (2018-жылдын 24-апрели, №01–7/203, КРнын Өнөр жай, энергетика жана жер казынасын пайдалануу мамлекеттик комитети ), ошондой эле КГКнын эмгекти коргоо жана коопсуздук техникасынын баардык нускама жана жоболору.
   2. Буйрутмачынын өкүлдөрү буроо иштеринин коопсуз шарттарда жүргүзүлүшүн текшерүү үчүн инспекцияларды өткөрүшөт.
   3. Буйрутмачы айлана-чөйрөнү коргоо, эмгекти коргоо, техникалык коопсуздук, кадрларды жалдоо жана маалымат коопсуздугу боюнча ички саясаттарга жана өндүрүштүк нускамаларга баш ийүүгө макул болот.
   4. Бардык иштер, анын ичинде сааттык негизде техника тартылган иштер, Подрядчынын сменалык мастерлери тарабынан көзөмөлдөнүшү керек.
   5. Келишимде Подрядчыга кошумча милдеттер каралышы мүмкүн.
3. **Иштердин сапатына коюлган талаптар:**
   1. Подрядчы Кыргыз Республикасынын мыйзамдарына ылайык ишмердүүлүк жүргүзүү үчүн бардык зарыл болгон уруксаттарга ээ экендигин кепилдеши керек.
   2. Подрядчы аткарылган иштердин сапаты КГКнын Техникалык тапшырмасында жана Келишимде көрсөтүлгөн талаптарга ылайык келерин кепилдеши керек.
4. **Буроо технологиялары жана техникалык мүмкүнчүлүктөр:**
   1. Подрядчы «Кумтөр» кенинде колдонууга пландаган буроо технологиясынын толук сүрөттөмөсүн бериши керек.
   2. Буроо аянтчаларын тазалоо жана даярдоо подрядчынын күчү менен жүргүзүлөт.
   3. Подрядчы өз эсебинен бардык керектүү жабдууларды камсыз кылууга милдеттүү: буроо станоктору, кошумча жабдуулар, запастык бөлүктөр, буроо штангалары/трубалары, буроо шаймандары, реагенттер, аспаптар, сарпталуучу материалдар жана келишим шарттарын аткаруу үчүн керектүү башка жабдуулар.
   4. Колдонулган жабдуулардын өндүрүмдүүлүгү пландаштырылган иштердин көлөмүн белгиленген мөөнөттө аткарууга жетиштүү болушу керек.
   5. Подрядчынын ар бир буроо станогунда 800 метрге чейин колонкалык буроо жүргүзүү үчүн HQ штангалары жана керектүү шаймандары, ошондой эле NQ трубалары жана PQ/PW обсадкалары дайыма участокто болуусу зарыл.
   6. Бардык жабдуулар заводдон чыгарылган болушу керек, колго жасалган аналогдорду колдонууга тыюу салынат.
   7. Жабдууларды эксплуатациялоо учурунда заводдук параметрлер өзгөртүлбөшү керек. Техникалык тейлөө жана колдонуу өндүрүүчүнүн сунуштарына ылайык жүргүзүлүшү керек.
   8. Жабдуулар дайыма иштөөгө жарамдуу жана техникалык жактан иштеп турган абалда болушу керек.
   9. Подрядчы буроо үчүн сууну Буйрутмачы көрсөткөн суулардын булагынан өз алдынча жеткирүүгө милдеттүү.

8.10.Подрядчы колдонулган буроо эритмесин Буйрутмачы көрсөткөн жерлерге өз алдынча ташып, агызууга милдеттүү.

8.11.Подрядчы керн салынган ящиктерди Буйрутмачынын кернди иштетүү участогуна өз убагында жана коопсуз жеткирүүгө жооптуу.

8.12.Подрядчы өз буроо жабдууларын видеобайкоо каражаттары менен камсыз кылууга, алардын үзгүлтүксүз иштешин камсыз кылууга жана Буйрутмачынын талабы боюнча видеоматериалды берүүгө милдеттүү. Видеоматериал ички колдонуу үчүн гана, таратууга тыюу салынат. Подрядчы видеокамералардын үзгүлтүксүз иштешин камсыз кылуу үчүн жооптуу кызматкерди буйрук менен дайындайт. Видео жазуунун сапатына коюлган минималдуу талаптар: 720p (HD), 1280 x 720, MPEG-4 форматы, 36–48 сааттык жазуу. Жогорудагы талаптардын аткарылбоосу иштердин токтотулушуна негиз боло алат.

8.13.Келишимде Подрядчыга башка талаптар да каралышы мүмкүн (макулдашуу менен).

1. **Буроо иштеринин жүрүшү боюнча күнүмдүк отчет:**

Подрядчы ар бир буроо скважинасы боюнча буроо журналынын негизинде Буйрутмачы белгилеген формада күн сайын оперативдүү отчет берет. Отчет төмөнкү маалыматтарды камтышы керек (бериле турган маалыматтардын көлөмү Буйрутмачы менен макулдашуу аркылуу өзгөртүлүшү мүмкүн):

* 1. Буроо бригадасынын мүчөлөрүнүн толук аты-жөнү;
  2. Скважинанын номери;
  3. Скважинанын диаметри;
  4. Обсадканын тереңдиги;
  5. Буроо иштеринин жүрүшү (смена/метр тереңдөө);
  6. Буроо жабдуулары боюнча толук маалымат, штангалар/шаймандарды жоготуулар менен кошо;
  7. Токтоолордун убактысы, түрлөрү жана себептери боюнча толук сүрөттөмө;
  8. Инциденттер, өзгөчө кырдаалдар жана башка коопсуздук эрежелер маселелери;
  9. Скважиналарды буроо жана нормалдуу режимден четтөө менен байланышкан башка маселелер;

9.10.Смена жана сутка боюнча бардык күнүмдүк отчеттор күн сайын саат 07:20га чейин Буйрутмачыга берилет;

9.11.Буйрутмачынын өкүлү отчеттордун ишенимдүүлүгүн текшерет жана толук маалыматты камсыз кылуу максатында талаштуу учурларды белгилейт.

1. **Буроо схемасы жана скважиналардын тереңдигин өлчөө:**
   1. Скважинанын долбоордук жайгашуусу (устьенин белгилениши жана геодезиялык координаттары) Буйрутмачынын геологиялык же маркшейдердик кызматы тарабынан аныкталат;
   2. Подрядчы буроо агрегатын Буйрутмачынын өкүлдөрүнүн катышуусунда ГТНге ылайык белгиленген азимут жана зенит бурчтары боюнча орнотот, четтөөнүн камдык өлчөмүнө байланыштуу бардык эсептөөлөр Буйрутмачы менен макулдашылат, бирок акыркы чечимди Подрядчынын мастери кабыл алат, натыйжада, буроо багытынан четтөө боюнча жоопкерчилик Подрядчыга жүктөлөт. Агрегат орнотулгандан кийин Тараптар Буйрутмачы тарабынан түзүлгөн «Буроо скважинасын баштоо актысына» кол коюшат;
   3. Скважинанын устьеси буроо чекитинен 0.5 метр радиуста аткарылышы керек. Устьенин жылышы Буйрутмачы менен макулдашылат;
   4. Буйрутмачынын өкүлү бардык скважиналардын жайгашуусун көзөмөлдөйт, Подрядчынын өкүлү буроо чекиттеринин долбоорго шайкештигине жооп берет;
   5. Скважинанын тереңдигин көзөмөлдөөчү өлчөө (буроо учурунда жана аяктагандан кийин) Буйрутмачынын каалоосу боюнча жүргүзүлөт жана натыйжалар «Скважинаны жабуу жана кабыл алуу актысына» киргизилет;
   6. Эгер буроо журналында интервалдарды эсептөөдө ката табылса, Буйрутмачынын өкүлү тереңдикке жана башка татаал шарттарга карабастан колоннаны көтөрүү менен тереңдикти көзөмөлдөөчү өлчөө жүргүзүүнү талап кылууга укуктуу.
2. **Инклинометрия:**

11.1.Подрядчы бардык скважиналарда инклинометрия жүргүзүүгө милдеттүү;  
11.2. Кыйшайган скважиналарда ийриликти өлчөө ар 12 метрде – 100 метрге чейин, андан кийинки тереңдикте ар 25 метрде жүргүзүлөт;  
11.3. Вертикалдуу скважиналарда (90°) өлчөө ар 25 метрде – 100 метрге чейин, андан кийинки тереңдикте ар 40 метрде жүргүзүлөт;  
11.4. Ар бир үчүнчү өлчөө сөзсүз түрдө көзөмөлдөөчү өлчөө менен коштолушу керек жана буроо журналына жазылат;  
11.5. Эгер скважина татаал геологиялык шарттарда буроого дуушар болсо (мисалы, шаймандын тыгылып калуусу), Подрядчы Буйрутмачы менен макулдашуу аркылуу инклинометриянын кадамын көбөйтө алат, бирок буроо аяктагандан кийин өткөрүп жиберилген интервалдар боюнча инклинометрия жүргүзүлүшү керек;  
11.6. Инклинометриянын натыйжалары күнүмдүк отчетторго, буроо журналына жана «Скважинаны жабуу жана кабыл алуу актысына» киргизилет;  
11.7. Өлчөө учурунда колдонулган инклинометр калибрлөө сертификатына ээ болушу керек. Reflex маркасындагы инклинометрлерди колдонуу сунушталат;  
11.8. Подрядчы инклинометрди ар үч айда бир жолу (же модельге жараша жылына бир жолу, Буйрутмачы менен жазуу түрүндө макулдашылат) текшерүүгө жана Буйрутмачыга тиешелүү түрдө бекитилген актты же анын көчүрмөсүн берүүгө милдеттүү;  
11.9. Зарыл болгон учурда Буйрутмачы жана Подрядчы Буйрутмачынын жабдуулары менен кошо көзөмөлдөөчү инклинометрияны жүргүзүшөт. Жабдуунун иштеши жана сакталышы үчүн жоопкерчилик Подрядчыга жүктөлөт;  
11.10. Инклинометрия боюнча иштердин баасы буроо иштеринин баасына кирет.

**12. Буроо иштеринин сапаты боюнча четтөөлөр:**

Буроо иштерин жүргүзүүдө скважиналардын мейкиндиктеги жайгашуусунун параметрлерине төмөнкүдөй четтөөлөргө жол берилет:

* Скважинанын устьесинин жайгашуусу маркшейдердик белгиге карата ±0.5 метр;
* Скважиналар үчүн: азимут боюнча: – ар 100 метр тереңдикке ±2° ашпаган; буроо бурчу боюнча – ар 100 метр тереңдикке ±2° ашпаган.

Эгер скважиналар көрсөтүлгөн параметрлерден четтесе, Буйрутмачы скважинаны улантуу же токтотуу чечимин кабыл алат. Токтотулган скважина геологиялык тапшырманы аткарбаган деп эсептелип, авариялык скважина катары таанылат.

**13. Айлана-чөйрөнү коргоо боюнча талаптар**

13.1. Подрядчы бардык өндүрүш процесстеринде Буйрутмачынын саясатына ылайык иш алып барууга жана аны сактоого макул болот.  
13.2. Подрядчы зумпфтун түбүнө буроо эритмесинин топуракка сиңип кетишин алдын алуу үчүн тыгыз, суу өткөрбөс пленка төшөөгө милдеттүү.  
13.3. Скважина боюнча иштер бүткөндөн кийин зумпф шламдан тазаланып, пленка алынып, зумпф көмүлүшү керек.  
13.4. Буроо иштери айлана-чөйрөнү коргоо максатында жоопкерчилик менен жүргүзүлүшү керек, өзгөчө күйүүчү майлар жана буроо эритмелеринин төгүлүшүнө байланыштуу.  
13.5. Бардык төгүлүүлөр үчүн Подрядчы жооптуу. Төгүлүүлөр боюнча бардык олуттуу окуялар Буйрутмачынын өкүлүнө кабарланып, Буйрутмачынын кооптуу калдыктар полигонуна утилдештирүүгө тийиш.  
13.6. Контейнерлерди жана идиштерди коргоо каражаттары жок жерлерде жууп-тазалоого, ошондой эле техниканы жана жабдууларды аянтчанын айланасындагы суу объектилеринде жууганга тыюу салынат.  
13.7. Кандай болбосун калдыктарды аянтчада утилдештирүүгө тыюу салынат. Утилдештирүү Буйрутмачынын саясатына ылайык жүргүзүлөт.  
13.8. Ар бир скважина боюнча буроо иштери аяктагандан кийин Подрядчы устьени жана буроо аянтчасын жоюу боюнча иштерин жүргүзөт жана жоюу актысын толтурат.

**Геологиялык чалгындоо иштерин коштоо:**

Буроо иштерин жүргүзүү учурунда Подрядчы төмөнкү иш-чараларды камсыздайт:  
13.9. Подрядчы жабдууларын иш жүргүзүүчү жерге мобилизациялоо/демобилизациялоону өз алдынча аткарат;  
13.10. Подрядчы иш жүргүзүүчү жерде өзүнүн персоналынын жашоосун өз алдынча камсыздайт;  
13.11. Подрядчы персоналдын тамак-ашын өз алдынча камсыздайт;  
13.12. Подрядчы өзүнүн персоналы үчүн мончо, кир жуучу комплексин өз алдынча камсыздайт;  
13.13. Подрядчы транспорт жана башка техникалык каражаттарды өз алдынча камсыздайт;  
13.14. Подрядчы өз алдынча өзүн суу менен камсыздайт: техникалык сууну участокко куюу жана жеткирүү, ошондой эле базалык лагерге ичүүчү сууну жеткирүү;  
13.15. Подрядчы өзүнүн персоналын ташууну, күйүүчү майларды «Кумтөр» кениндеги АЗСтен иш жүргүзүүчү жерге жеткирүүнү, буроо техникасы үчүн товардык-материалдык баалуулуктарды жана сарпталуучу материалдарды жеткирүүнү, ошондой эле таңгакталган жана маркирленген кернди документтештирүүчү жерге жеткирүүнү өз алдынча аткарат;  
13.16. Подрядчы өзүнүн техникаларын, жабдууларын тейлөөнү, техникалык кароону жана бардык түрдөгү оңдоолорду, ошондой эле ишти аткаруу үчүн керектүү запастык бөлүктөрдү камсыздоону өз алдынча аткарат;  
13.17. Подрядчы мобилизация, смена алмашуу же демобилизация учурунда өзүнүн персоналын иш жүргүзүүчү участокко жана кайра кайтарууну камсыздайт;  
13.18. Күйүүчү май менен камсыздоо тартиби жана шарттары контрактта аныкталат.  
13.19. Подрядчы өзүнүн персоналын буйрутмачынын техника коопсуздугу боюнча саясаттарына жана талаптарына ылайык радиобайланыш каражаттары менен камсыздайт.

**14. Суу ташуучу жана ассенизатордук машиналардын сааттык негиздеги кошумча кызматтары:**

14.1. Зарыл болгон учурда Буйрутмачы техникалык суу менен камсыздоо жана буроо эритмесин чыгаруу үчүн Подрядчынын төмөнкү техникасын тартууга укуктуу:  
14.2. Ассенизатордук машина (цистернасы кеминде 10 м³) – 1 даана;  
14.3. Суу ташуучу унаа (цистернасы кеминде 10 м³) – 1 даана;  
14.4. Подрядчы негизги техникалар бузулган учурда резервде жогоруда көрсөтүлгөн техниканы камсыз кылууга милдеттүү;  
14.5. Бул кызматтар үчүн төлөм күнүмдүк сааттык табелдердин негизинде жүргүзүлөт. Ар бир тартылган техниканын табели Подрядчынын мастери тарабынан Буйрутмачынын өкүлүнө кол коюлат;  
14.6. Сааттык негизде жүргүзүлгөн иштер боюнча бардык чыгымдар (күйүүчү май, запастык бөлүктөр ж.б.) Подрядчы тарабынан камсыздалат.

**Буйрутмачы Подрядчы**

**\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_**